送劉貢甫貶衡州
作者：劉跂
朝代：宋

paragraphs: 洞庭木葉下，衡陽鴻雁飛。
放舟河之水，歲暮以爲期。
豈曰無徑路，大直固逶迤。
波平弭桂棹，風清捲蘭旗。
紫蟹間丹鯉，霜蓴兼露葵。
醉歌搴杜若，還以寄相思。
不厭道里遠，所嗟時序移。
會登崑崙丘，遂索玄珠遺。
以茲鼓枻去，瞠若不可追。
乃知體道人，涉世自有宜。
入獸不亂羣，安肯陋九夷。
如何錄錄者，反笑抱關爲。